Як заўважыў старшыня Партыі БНФ Аляксей Янукевіч, 25 сакавіка заўжды з’яўлялася асобнай датай у палітычным календары. “Гэта дата стаіць па-над нейкімі вузкапартыйнымі інтарэсамі, гэта сапраўды свята незалежнасці. Тым больш сёлета гэтая дата 25 сакавіка мае вялікае значэнне. Гэта не дзяжурнае апазіцыйнае мерапрыемства, бо за апошнія паўтары гады краіна рухалася ў настолькі няправільным накірунку, што мы сёння сапраўды стаім на мяжы страты беларускай эканамічнай і палітычнай незалежнасці. У Маскве ўжо цяпер рыхтуюцца дзяліць беларускую ўласнасць, рыхтуюцца раздаваць пасады ў “паўночна-заходняй губерні ці “акрузе. Ужо на Захадзе аналітыкі пішуць: трэба прызнаць як факт, што Беларусь страціць сваю незалежнасць. Апроч нас, беларусаў, наша незалежнасць не патрэбная нікому. Калі яна нам патрэбная, мы павінны аб гэтым сказаць, і лепшы час для гэтага — 25 сакавіка, — падкрэсліў Аляксей Янукевіч.